b'\n_START_ARTICLE_\nNordisk Debutantseminarium p\xc3\xa5 Biskops Arn\xc3\xb6\n_START_SECTION_\nForm og form\xc3\xa5l\n_START_PARAGRAPH_\nHver sommer siden 1964 er Nordisk Debutantseminarium blevet afholdt over fem dage i juni, hvor 20-25 af forrige \xc3\xa5rs debutanter deltager fra Sverige, Norge, Danmark, Island, F\xc3\xa6r\xc3\xb8erne, Gr\xc3\xb8nland og Finland. Debutanterne indstilles af de respektive landes forfatterforeninger og f\xc3\xa5r ophold, rejse og undervisning betalt._NEWLINE_Form\xc3\xa5let er if\xc3\xb8lge tidligere forstander Ingmar Lemhagen at skabe et forum for seri\xc3\xb8s diskussion - m\xc3\xb8der med betydning for udviklingen af den litter\xc3\xa6re offentlighed i Norden. I 2014 vedtog Foreningen Norden, som bestyrer Biskops Arn\xc3\xb6 en form\xc3\xa5lserkl\xc3\xa6ring om strategien for interkulturelt samarbejde. Heri lyder det blandt andet: \xe2\x80\x9cDen nordiske forening arbejder for fred, \xc3\xa5benhed og demokrati og ser vigtigheden af \xe2\x80\x8b\xe2\x80\x8bat skabe et b\xc3\xa6redygtigt samfund, der er formet af kulturm\xc3\xb8der p\xc3\xa5 tv\xc3\xa6rs af gr\xc3\xa6nser.(...) En interkulturel tilgang river de mure ned, der forhindrer mennesker i at leve og arbejde p\xc3\xa5 lige vilk\xc3\xa5r. I et interkulturelt samfund er det indlysende, at mennesker med forskellig kulturel baggrund har lige rettigheder og pligter. I et moderne og fremtidigt samfund skal en interkulturel tilgang gennemsyre v\xc3\xa6rdierne.\xe2\x80\x9d (1)_NEWLINE__NEWLINE_Fra Danmark indstilles \xc3\xa5rligt to-fire repr\xc3\xa6sentanter blandt debuterende forfattere i genrerne lyrik eller prosa. Indstillingerne foretages af Dansk Forfatterforening og Danske Sk\xc3\xb8nlitter\xc3\xa6re Forfattere. Der afholdes \xc3\xa5rligt to s\xc3\xa5kaldte debutantaftner hvor hhv. forrige \xc3\xa5rs debuterende lyrikere og prosaister l\xc3\xa6ser op af deres debutbog. P\xc3\xa5 det grundlag indstilles \xc3\xa9n lyriker og en prosaist af bestyrelsen.\n_START_SECTION_\n\xc3\x98konomi\n_START_PARAGRAPH_\nFra 1970 var skolen \xc3\xb8konomisk st\xc3\xb8ttet af Nordisk ministerr\xc3\xa5ds kulturbudget, men i 2009 udl\xc3\xb8b den faste st\xc3\xb8tte. I 2011 havde skolen som konsekvens af dette s\xc3\xa5 omfattende \xc3\xb8konomiske problemer, at de stod for at m\xc3\xa5tte aflyse debutantseminaret. Dog skred fonden Vera och Greta Oldbergs Stiftelse ind og donerede et bel\xc3\xb8b p\xc3\xa5 150.000 svenske kroner til Biskops Arn\xc3\xb6 i en fem\xc3\xa5rig periode. Dermed blev seminaret reddet og blev undtagelsesvist afholdt i november i stedet for som kutymen er i juni m\xc3\xa5ned.\n_START_SECTION_\nStruktur\n_START_PARAGRAPH_\nFaste undervisere p\xc3\xa5 skolen i 2019 er bl.a. de svenske digtere Athena Farrokhzad og Ida Linde. P\xc3\xa5 debutantseminaret indhentes skiftende undervisere fra de nordiske lande. Undervisningen foreg\xc3\xa5r typisk som en blanding af litter\xc3\xa6re opl\xc3\xa6g, diskussion, skrive\xc3\xb8velser og tekstkritik. Desuden l\xc3\xa6ser deltagerne op fra deres debutv\xc3\xa6rk.\n_START_SECTION_\nBetydning i de litter\xc3\xa6re milj\xc3\xb8\n_START_PARAGRAPH_\nDebutantseminariet er n\xc3\xa6vnt som en v\xc3\xa6sentlig anerkendelse og livsbegivenhed tidligt i karrieren af den norske, autofiktive forfatter Karl Ove Knausg\xc3\xa5rd, der var indstillet til en plads og deltog i 1999. _NEWLINE__NEWLINE_Den danske digter Lars Skinnebach udtaler i Information (2)\xe2\x80\x9cDebutantseminaret er en enest\xc3\xa5ende mulighed for at f\xc3\xa5 kendskab til de andre nordiske landes litteratur for en ung forfatter. Det betyder meget, at man opdager, at der findes en verden uden for de vante milj\xc3\xb8er og l\xc3\xa6ser de andres sprog og tekster. Seminarerne p\xc3\xa5 Biskops-Arn\xc3\xb6, har haft stor indvirkning p\xc3\xa5 det litter\xc3\xa6re klima i Norden, orienteret os i retning af noget mere internationalt og opmuntret os til at s\xc3\xb8ge inspiration hos og indblik i hinanden.\xe2\x80\x9d Samme sted citeres ogs\xc3\xa5 digteren Christian Dorph: \xe2\x80\x9cJeg var p\xc3\xa5 debutantseminaret i starten af halvfemserne, hvor jeg m\xc3\xb8dte andre nordiske forfattere. Det var meget sp\xc3\xa6ndende, selv om det sociale var mindst lige s\xc3\xa5 vigtigt som det faglige. Ingmar Lemhagen inkarnerer det sted. Han har gennem \xc3\xa5rene fulgt n\xc3\xb8je med i den nordiske litteratur og bundet landene sammen. Der er rigtig mange nordiske forfattere, som er passeret gennem der, og det har v\xc3\xa6ret en vigtig udveksling af erfaringer.\xe2\x80\x9d Digtere som Klaus Rifbjerg og Poul Borum har ogs\xc3\xa5 v\xc3\xa6ret p\xc3\xa5 ophold p\xc3\xa5 Biskops Arn\xc3\xb6.'